Dansk Islamisk Trossamfund har sendt et brev til Kirkeministeren Joy Morgensen, hvor i brevet anmodes om læsning af bønnekald fra vores lokale menigheder.

Her deler vi brevets indhold:

Som følge af coronavirus/covid-19 oplever Danmark og verden en af de sværeste perioder i dette århundrede. Dansk Islamisk Trossamfund anser det som en samfundspligt at bidrage til skabelsen af trygge rammer for borgerne gennem forskellige projekter. Vi har for eksempel søsat projektet ”Ræk ud til din nabo”, der i sin enkelthed går ud på, at vores frivillige hjælper ældre og andre trængende med at handle fødevarer og medicin i denne vanskelige tid. Se link: https://ditsamfund.dk/kampagne-raek-ud-for-at-hjaelpe-din-nabo/. Endvidere læser vores imamer fredagskhutba på dansk, som bliver livestreamet på nettet. Se link: https://ditsamfund.dk/fredagspraediken-13-03-2020/.

Dansk Islamisk Trossamfund står sammen med resten af Danmark og arbejder på, at danskere – såvel muslimer som ikke-muslimer – kommer igennem denne tid med det bedste psykiske velvære.

Det er Dansk Islamisk Trossamfunds opfattelse, at der behov for psykisk støtte og motivation til borgerne fra de i Danmark eksisterende trosretninger, således at vi i fællesskab kan bevise, at vi i Danmark står sammen i denne svære tid, uanset religiøs overbevisning.

I den forbindelse anmoder vi om tilladelse til at læse bønnekald fra vores menigheder. Der er mange gode eksempler herpå fra andre europæiske lande, der sender et tydeligt signal om mangfoldighed på tværs af trosretninger. Dette budskab ønsker vi også at sende herhjemme til vores medborgere.

Vi anmoder primært at få tilladelse til læsning af bønnekald om fredagen fra vores menigheder, og – om muligt – gerne flere gange om dagen. I denne krisetid har vi brug for mangfoldighed, gensidig respekt og ikke mindst forståelse for hinanden. Læsning af bønnekald fra moskeer vil netop dække disse behov, ligesom det vil signalere et frit og åbent samfund, der udviser sammenhold og solidaritet – også i krisetider.

Dette brev har vi også sendt til borgmestrene i de byer, der huser vores menigheder. Disse er København Islamisk Menighed, Kokkedal Islamisk Menighed, Helsingør Islamisk Menighed, Brøndby Islamisk Menighed, Vejle Islamisk Menighed og Århus Islamisk Menighed.